L-au confiscat și pe Dumnezeu. Patriarhul Kiril: Invadarea Ucrainei, războiul sfânt al Rusiei împotriva Occidentului satanist
Cotropirea Ucrainei reprezintă "războiul sfânt" dus de Rusia împotriva "Occidentului satanist", a decis Consiliul Popular condus de Patriarhul Kiril, un aliat al lui Putin și susținător al războiului care a ucis sute de mii de oameni până acum.
Participanții la Consiliul Popular Rus, prezidat de Patriarhul Kiril al Moscovei și al Întregii Rusii, au adoptat un "ordin" prin care au descris invazia rusă a Ucrainei drept un "război sfânt", prin intermediul căruia Moscova apără lumea de "Occidentul căzut în satanism", scrie joi BBC.
Consiliul, care a avut loc pe 27 martie în Catedrala lui Hristos Mântuitorul din Moscova, a numit "operațiunea militară specială" (așa cum autoritățile și propagandiștii ruși descriu războiul din Ucraina) "o nouă etapă în lupta de eliberare națională a poporului rus împotriva regimului criminal de la Kiev și a Occidentului colectiv din spatele acestuia, care este purtat pe pământurile din sud-vestul Rusiei din 2014".
"Din punct de vedere spiritual și moral, o operațiune militară specială este un Război Sfânt, în care Rusia și oamenii săi, apărând spațiul spiritual unic al Sfintei Rusii, îndeplinesc misiunea de "Deținător", protejând lumea de atacul globalismului și victoria Occidentului, care a căzut în satanism", se arată în declarația Consiliului Popular Rus.
Patriarhul Kiril susține fervent războiul lui Putin
Documentul mai precizează că "după finalizarea Districtului Militar de Nord-Est, întregul teritoriu al Ucrainei moderne ar trebui să intre în zona de influență exclusivă a Rusiei".
"Trebuie exclusă complet posibilitatea existenței pe acest teritoriu a unui regim politic rusofob ostil Rusiei și poporului său, precum și a unui regim politic controlat dintr-un centru extern ostil Rusiei", continuă delirul Consiliului Popular Rus.
Deși după ce a început invazia rusă a Ucrainei declarațiile Bisericii Ortodoxe Ruse conțineau apeluri la pace, treptat discursurile patriarhului Kiril au devenit din ce în ce mai belicoase.
La începutul anului 2023, Patriarhul Kiril al Moscovei și al Întregii Rusii a ținut un discurs în care a făcut apel la clerul și laicii Bisericii Ortodoxe Ruse să ajute mai activ soldații ruși care participă la războiul împotriva Ucrainei.
În primăvara anului trecut, patriarhul a introdus o nouă funcție - preot militar principal "în zona Districtului Militar de Nord".
Sursa: StirilePROTV
Dată publicare:
28-03-2024 19:40